Komission tiedonanto jäsenvaltioille - Monialaiset puitteet alueellisesta tuesta suurille investointihankkeille - Synteettikuituteollisuudelle myönnettävää valtiontukea koskeva säännöstö (ETA:n kannalta merkityksellinen teksti)



Virallinen lehti nro C 226 , 11/08/2001 s. 0016 - 0016



Komission tiedonanto jäsenvaltioille Monialaiset puitteet alueellisesta tuesta suurille investointihankkeille - Synteettikuituteollisuudelle myönnettävää valtiontukea koskeva säännöstö (2001/C 226/04) (ETA:n kannalta merkityksellinen teksti) Nykyiset monialaiset puitteet alueellisesta tuesta suurille investointihankkeille hyväksyttiin vuonna 1997 ja ne astuivat voimaan 1. syyskuuta 1998 lukien, aluksi kolmen vuoden koeajaksi. Ennen koeajan päättymistä komissio tarkastelee puitteiden toimivuutta ja soveltamisalaa perusteellisesti uudelleen ja pohtii muun muassa kysymystä siitä, olisiko puitteet uudistettava tai tarkistettava taikka kumottava. Komission yksiköt aikovat järjestää kaksi monenkeskistä kokousta jäsenmaiden edustajien kanssa keskustellakseen alustavasta tarkastelusta puitteiden toimivuudesta ja soveltamisalasta sekä ehdotuksista tulevaisuutta varten. Tällä välin tulee välttämättömäksi jatkaa nykyisten puitteiden voimassaoloa 31. joulukuuta 2001 saakka, jotta jäsenmaita voitaisiin konsultoida yllämainituista asiakohdista. Synteettikuituteollisuudelle myönnettävää valtiontukea koskevan säännöstö astui voimaan 1. huhtikuuta 1996 kolmen vuoden ajaksi. Voimassaoloaikaa jatkettiin 31. elokuuta 2001 saakka, jotta komissiolla olisi mahdollisuus arvioida monialaisten puitteiden tarkistuksen yhteydessä, ovatko synteettikuituteollisuutta koskevat alakohtaiset säännöt enää tarpeen. Koska monialaisten puitteiden voimassaoloa tulee jatkaa jäsenmaiden riittävän konsultoinnin mahdollistamiseksi, komissio katsoo, että synteettikuituteollisuudelle myönnettävää valtiontukea koskevan säännöstön voimassaoloaikaa tulisi jatkaa samaksi ajankohdaksi, 31. joulukuuta 2001 saakka. Tämä antaa komissiolle mahdollisuuden arvioida monialaisten puitteiden tarkistuksen yhteydessä, ovatko synteettikuituteollisuutta koskevat alakohtaiset säännöt enää tarpeelliset. Komission yksiköt ilmoittivat jäsenmaille 7. kesäkuuta 2001 pidetyssä monenkeskeisessä kokouksessa komission aikomuksesta jatkaa suurille investointihankkeille myönnettävää tukea koskevien monialaisten puitteiden sekä synteettikuituteollisuudelle myönnettävää valtiontukea koskevan säännöstön voimassaoloaikaa 31. joulukuuta 2001 saakka jäsenmaiden konsultoimiseksi puitteiden tulevaisuudesta. Näin ollen komissio on 3. heinäkuuta 2001 pitämässään kokouksessa päättänyt jatkaa suurille investointihankkeille myönnettävää tukea koskevien monialaisten puitteiden sekä synteettikuituteollisuudelle myönnettävää valtiontukea koskevan säännöstön voimassaoloaikaa 31. joulukuuta 2001 saakka. Komissio on edellä mainitussa kokouksessa päättänyt ehdottaa jäsenvaltioille EY:n perustamissopimuksen 88 artiklan 1 kohdan mukaisena aiheellisena toimenpiteenä, että nämä noudattavat nyt jatkettavia säännöksiä ja etenkin niissä esitettyjä ilmoittamista koskevia velvoitteita. Komissio pyytää Suomen hallitusta ilmoittamaan kuukauden kuluessa tämän kirjeen vastaanottamisesta, hyväksyykö se edellä esitetyt ehdotukset. Mikäli Suomen hallitus ei ilmoita hyväksyntäänsä edellä mainitussa määräajassa, komissio aloittaa EY:n perustamissopimuksen 88 artiklan 2 kohdan mukaisen menettelyn kaikkien monialaisten puitteiden ja synteettikuituteollisuutta koskevien säännösten soveltamisalalla mahdollisesti sovellettavien hyväksyttyjen tukiohjelmien osalta.